
Kjære leser!

En kompromittert lady endte med at Luke og Harriette fant lykken sammen. Men to av karakterene i den boken gikk det ikke like godt med. Marie-Claude de la Roche fra Frankrike, en ung og ulykkelig alenemor, kunne ha blitt spart for unødig fare, men var nå avhengig av en ukjent familie i et nytt land. Og så har vi Alexander Ellerdine, en skruppelløs levemann og smugler som det ikke er håp for, og som heller ikke legger skjul på alle syndene han har på sin samvittighet. Familien hans har slått hånden av ham.



Begge var alene, men av ulike grunner, og uten håp. Skulle det fortsette på denne måten? Jeg innså at jeg ikke kunne vende dem ryggen, så derfor skrev jeg denne boken. Marie-Claude trengte et nytt liv, og en sjanse til å oppleve kjærligheten. Kunne det bli med den beryktede Alexander Ellerdine? Det virket ikke særlig sannsynlig med Alexanders mørke bakgrunn. Hvordan var det overhodet mulig at den umoralske skurken kunne bli akseptert av sosieteten igjen?

Anne




Til George, som alltid med kjærlighet


Første kapittel

Juni 1818  –Lydyard’s Pride,

et falleferdig hus ovenfor landsbyen Old Wincomlee, Sussex

Hvordan kan du unngå å være lykkelig? Du kan umulig ønske deg noe mer enn det du allerede har? Alt tatt i betraktning, burde du være overstadig lykkelig!

Marie-Claude Hallastons aksent var mer utpreget enn vanlig idet hun stakk haken frem som en reaksjon på sin egen skjennepreken. Hun sto alene i soverommet sitt med utsikt over klippene og en endeløs rekke med livlige bølger og fortsatte å tegne mønstre på den skitne og saltstenkte vindusflaten. Blader og kruseduller omkranset de kunstnerisk utførte initialene hennes. –Jeg vet faktisk ikke hva jeg vil. Jeg har ingen anelse om hva som har gjort meg så nedstemt, det er det som er problemet. Hun tegnet enda noen kruseduller på glasset før hun så misbilligende på den skitne fingeren sin.

Kanskje det skyldtes febersykdommen som hadde slått henne ut i vårmånedene og hadde tappet henne for all energi. Det var grunnen til at hun var her i Lydyard’s Pride nå, for å nyte godt av den friske sjøluften. Kanskje. Eller, la Marie-Claude til med et sukk. –Kanskje skyldes det at jeg ser for meg et liv som enke, sortkledd i kjole med høy hals og blondehette!

Marie-Claude pustet på glasset for å fjerne bladene før hun tegnet omrisset til et lite hjerte.

For deretter å viske bort hjertet med håndflaten.

Dette var ikke til noen hjelp. Hun ville heller gå en rask tur for å komme i bedre humør i stedet for å stå foran vinduet og velte seg i selvmedlidenhet. Her i Lydyard’s Pride trengte hun i det minste ikke å ta med seg en tjenestepike eller en av tjenerne. Det var ingen som kjente henne her. Ingen ville synes det var noe rart at hun gikk ut uten anstand. Dessuten hadde hun vært enke i seks år allerede, og gjort seg fortjent til å gjøre som hun selv ville.

Marie-Claude knyttet den enkle stråhatten under haken. Det var et meget passende hodeplagg for en spasertur langs klippene, det samme kunne imidlertid ikke sies om resten av antrekket; en mørk blå vest over en kjole av himmelblå silke med intrikate små knuter og rysjekanter nederst. Men det spilte ingen rolle. Hun byttet ut silkeskoene med et par fornuftige støvler som likevel satt fint på foten hennes og tok fatt på den bratte stien som førte ned til bukten og landsbyen Old Wincomlee. Det blåste en mild vind, og solen var ved å gå ned i havet. Akkurat nå skinte den på et spontekt tak i bunnen av klippen der bukten smalnet foran den første raden av små hus og farget steinene i vannkanten blekrosa. Små bølger gled inn mellom steinene og etterlot seg en krage av hvitt skum. Det var dit hun hadde tenkt seg, uten noe annet formål enn å glede seg selv.

Alene. Alltid alene, hvisket en stemme i hodet hennes. De raske små bølgene gjentok ordene idet de vasket over strandsteinene. Alene.

Hendene til Marie-Claude nølte et øyeblikk på håndtaket til parasollen idet hun var i ferd med å åpne den. Ville hun gå i graven uten noen gang å ha opplevd nærheten av en mann som var mer enn en bror eller venn for henne? Ville hun aldri få en elsker? Den strømmet gjennom henne, en intens trang som fikk huden hennes til å gløde. Munnen kjentes plutselig helt tørr av lengsel, en intens lengsel etter å kjenne berøringen av en manns harde lepper mot hennes. Å skjelve under målbevisste kjærtegn av erfarne fingre. Å kjenne naken hud mot hennes. Glatt og het av lidenskap. Å underkaste seg en lidenskapelig manns lyster…

Ærlig talt! Marie-Claude svelget. Pusten kom i forte støt, og kinnene var røde da hun endelig åpnet parasollen. Så lettsindige tanker. Hun burde skamme seg, men hadde problemer med å gjøre det. Hvorfor skulle hun ikke få lov til å forestille seg en idealmann hvis hun hadde lyst til det? Selv om hun var en enke med en fem år gammel sønn. Hun lo litt av den uoppnåelige drømmen og snurret blondeparasollen så rysjene kom i bevegelse. Havet og stranden lokket, og Marie-Claude spaserte nedover klippestien, velbrukt og solid nok for en lady som var stø på foten. Noe kom til å skje. Selvfølgelig hadde skjebnen noe i bakhånd for henne.

Marie-Claude gikk i raskt tempo, og var snart nede på stranden. Hun kjente rullestein under føttene, og det ble tyngre å gå, men hun fortsatte helt ut til vannkanten, der hun løftet ansiktet for å nyte solen og den salte luften. Håret kom til å krølle seg forferdelig, men hun ga blaffen, for nå var hun i godt humør igjen. Sønnen hennes, Raoul, som nå var sammen med Luke og Harriette på The Venmore, ville helt sikkert elsket dette. Hun måtte ta ham med hit en dag. Hun plukket opp en av de flate steinene og kastet den langt ut i vannet og børstet straks sanden av hendene samtidig som hun ønsket at hun hadde en mann ved sin side som kunne lært sønnen hennes ferdigheter som å lage fiskesprett. Kanskje drømmemannen hennes, tenkte hun bittert, men hun kunne gjøre det akkurat like bra selv.

Samtidig som hun gledet seg over det vakre landskapet, begynte Marie-Claire å bevege seg langs strandkanten og trådte et skritt bakover ettersom bølgene nærmet seg og trakk seg tilbake igjen. Tidevannet hadde snudd, innså hun. Ikke at hun hadde noe forstand på tidevann.

–Du vet egentlig ikke mye om noe som helst, kommenterte Marie-Claude kritisk, og begynte å le da et par måker suste skrikende over hodet hennes. –Og det er ingen tvil om at du er et tåpelig kvinnemenneske!

Men hun så igjen lyst på fremtiden.

Solen gikk raskt ned mot horisonten nå, og minte Marie-Claude på at det var på tide å gå tilbake. Hun snudde på hælen.

Og stivnet med et forbauset gisp. Og hjertebank. Foran henne, mellom føttene hennes og klippeveggen med den bratte stien, hadde det dukket opp en stri kanal med vann. Så ubetenksom hun hadde vært. Hvorfor hadde hun ikke merket seg hvor havet trengte innover? Enhver fornuftig kvinne ville gjort det! Men det spilte uansett ikke så stor rolle. Hun snudde seg fort i retning av selve landsbyen. Hun ville altså bli nødt til å gå inn i viken og inn i Old Wincomlee, forbi det gamle vertshuset, The Silver Boat, og deretter ta den gamle stien på toppen av klippene. En lang vei, sukket hun, men det var fremdeles lyst nok.

Optimismen hennes varte ikke lenge. Hjertet snørte seg sammen over det hun så. Et stort område med vann, med små bølger som jaget etter hverandre, strakte seg ut foran henne så vel som på siden av henne, og økte i styrke og ble dypere for hvert sekund. Bak henne kjente hun de første små bølgene slikke oppover støvlene hennes.

Omringet!

Mon Dieu! Marie-Claude trakk pusten og svelget hardt, men sa til seg selv at det ikke var noe å være redd for. Hun hadde overlevd større farer enn dette i sitt liv. Hun måtte bare bryte seg gjennom vannet. Det var ikke altfor dypt ennå. Ingen vits i å bli stående her helt handlingslammet.

Marie-Claude lukket parasollen og stakk den innunder armen, løftet opp skjørtene og trådte ut i vannet og brøytet seg fremover til det plutselig ble mye dypere enn hun kunne ha forutsett. Et øyeblikk vurderte hun å gå tilbake til den lille øya av rullestein, men hun visste at hun ikke måtte gjøre det. Hun tok mot til seg og tvang seg til å gå et skritt videre og deretter enda et til. Bølgene kruste rundt henne. Støvlene, skjørtene og underbuksene var gjennomvåte og tunge. Steinene under føttene var glatte og gjorde det vanskelig å bevege seg fremover. Hvordan hadde den lyse kvelden plutselig blitt så skremmende? Marie-Claude tok et godt tak i skjørtene mens hun kjempet imot panikken som truet med å overmanne henne.

Husene i Old Wincomlee og takene på The Silver Boat virket med ett så uendelig langt unna.

Ellerdine Manor: et herskapshus på toppen av klippen,

halvannen kilometer vest for smuglerlandsbyen Old Wincomlee

Det gikk et kaldt gys gjennom ham. Alexander Ellerdine løftet hodet og grep hardt rundt armlenet. Det virket som om noen kalte på ham, men det var sikkert bare noe han innbilte seg. Han satte seg tilbake i stolen igjen. Cocker Spanielen ved siden av ham sukket og la seg bedre til rette.

–Det var nok bare innbilning, Bess. Stemmen til mannen var full av sarkasme idet han strakte ut armen for å stryke hunden over ørene. –Det er ikke første gang!

Skyggene i rommet var blitt lange ettersom det nærmet seg kvelden. Det ville være lyst i mange timer ennå, men krokene i det sjuskete biblioteket på Ellerdine Manor var mørke og dystre. Alexander Ellerdine strakte seg ut i den nedslitte Chippendale-stolen med beina på bordet. Foran ham på bordet sto en halvfull karaffel med fin fransk konjakk, en gave fra The Brotherhood of the Free Traders. Han holdt et halvfullt glass med den dyrebare væsken i hånden. Tankene hans var tydeligvis et helt annet sted. Han så ikke de ustelte omgivelsene. Det nedslitte gulvteppet, de falmete gardinene ved siden av vinduene, de slitte trekkene i de en gang så elegante stolene, de støvete, skinninnbundne bøkene som så ut til å ha stått urørt i bokhyllene det siste tiåret –han la ikke merke til dem. Kanskje var han blitt for vant til manglene i biblioteket sitt og forfallet rundt seg og ikke å ha penger, og han var for likegyldig.

Alexander Ellerdine. En gentleman, landeier, storsmugler.

Vrakplyndrer.

En mann med blod på hendene sine.

En nådeløs mann med et farlig rykte.

Han ga et slående inntrykk på tross av støvet og de slitte møblene. Hjemmet hans var muligens i dårlig stand, men det samme gjaldt ikke ham. Dette var en mann som var opptatt av utseendet sitt. De høye støvlene var velpusset og buksene velsittende, og den hvite skjorten av god linkvalitet. Hvis det var noe skjødesløst ved påkledningen, måtte det være mangelen på halstørkle og det at skjorten ikke var kneppet helt opp. Det mørke håret var lenger enn moten tilsa og krøllet seg i nakken, og det var bustete. Øynene, som satt dypt under de mørke brynene, var mørkeblå og intense. Selv når han lå henslengt i stolen som nå, var det tydelig at han var høy og senet og atletisk bygd. Hånden som grep rundt stetten på det gamle glasset, var velformet med lange fingre og negler som var velstelte. Ansiktet hans ville vært usedvanlig vakkert om det ikke var preget av det strenge ansiktsuttrykket.

Med ett snudde han hodet fort ved lyden av fottrinn i inngangshallen. Det strenge ansiktet forvandlet seg til et uttrykk av forventning. Uttrykket forsvant imidlertid raskt da lyden av skrittene fortapte seg. Bare husholdersken hans, mrs Shaw… Ikke den han halvveis ventet, Rackham, eller en av de andre mennene til kaptein D’Acre, sjefen for smuglerbanden ute ved Rottingdean. Ikke en av The Fly-By-Nights som hadde kontroll over den frie handelen langs kysten i Sussex, som ble mer og mer brutal for hver måned.

Alexander Ellerdine strakte seg etter karaffelen for å fylle glasset sitt mens huset igjen falt til ro, stille bortsett fra knirkingen av gammelt tømmer og skramlingen av et løst vinduspanel i den stive vinden fra havet. Bortsett fra noe, dette samme noe, ikke mer enn en skjelving i bevisstheten, men likevel umulig å overse, fikk det til å gå kaldt nedover ryggen hans.

Irritert løftet Alexander karaffelen for å skjenke i glasset sitt på nytt.

Og stivnet til med hånden utstrakt. Lyttende. Med alle sanser i beredskap. Det var så vidt han snuste i luften. Eller prøvde å skjelne bevegelsene til en… Hva var det? Den samme følelsen av kulde, men sterkere nå. En advarsel? En forutanelse om fare? En iskald finger gled mellom skulderbladene hans og fikk ham til å trekke pusten i et gisp.

Cocker spanielen ved hans side satte seg opp.

–Hva er det, Bess?

Han roet henne ved å legge en hånd på pelsen hennes, men uroen forsvant ikke, den ble snarere forsterket. Han var ikke typen til å la seg skremme av usynlige og ukjente ting. Alexander Ellerdine var ikke en overtroisk mann, men en som stolte på fornuften og sine egne evner. Trygg og sikker på seg selv, delte han ikke de andre smuglernes frykt for at druknede sjømenn skulle komme og hjemsøke dem, eller for gjenferdene etter myrdede tollfunksjonærer langs klippene. Den høyst levende kaptein Rodmell, kystvaktens effektive og dyktige ridende offiser, var hans største bekymring. Men nå satt han alene i dette rommet og kjente at han hadde gåsehud på kroppen. Alexander løftet glasset til munnen og prøvde å riste av seg uroen over dette han ikke ante hva var.

Men det var noe som krevde hans oppmerksomhet. Noe var galt. Han kunne ikke riste av seg trangen til å reise seg og gå og sjekke hva det var, og jo lenger han ble sittende og debattere med seg selv, jo sterkere ble følelsen av frykt…

Der var det. Frykt. En følelse av stigende skrekk. Da Alexander kjente igjen den uvante følelsen som gnagde under brystbenet hans, helte han i seg den siste resten av konjakken i glasset og reiste seg opp. Han grep ridekappen og slengte den over skuldrene. Dette var helt sikkert noe han bare innbilte seg, men han skulle uansett sale på hesten og ri ned til havnen. Antakeligvis bare en gruppe tollfunksjonærer som snek seg rundt på klippene i håp om å komme over smuglere. Alexander flirte bredt. Ikke noen sjanse for det i kveld, en kveld med fullmåne og et usedvanlig høyt tidevann. Eller kanskje det var sjefen for kystvakten, kaptein Rodmell, som hadde bestemt seg for å ta en tur på vertshuset The Silver Boat i Old Wincomlee. Ikke noe farlig eller noe uvanlig ved noen av hendelsene. Og likevel…

Han tok hatten og en ridepisk og bega seg av sted. Hvis den irriterende fornemmelsen viste seg å være grunnløs, vel, så spilte det ingen rolle, og dessuten… Et svakt smil lekte i munnviken hans. Han kunne alltids innlede en flørt med Sally, som sto bak disken i vertshuset, hvis han følte for det.

–Hva mener du, Bess? Skal jeg overtale Sally til å gi meg et kyss eller to? Hun er en søt jente og ikke uvillig. Og siden ingen respektabel kvinne ville finne på å ha noe med sånne som meg å gjøre…

Cocker spanielen klynket og slikket hånden hans.

–Du har helt rett, Bess. Jeg er uforbederlig. Og hva skal jeg med en respektabel kvinne? Jeg har et nedslitt hjem, ingen lovlig inntekt og ingen fremtidsutsikter bortsett fra bøddelens renneløkke, hvis jeg noen gang skulle havne i klørne på offiser Rodmell med hendene fulle av smuglergods. La oss gå og tilbringe en time for å lete etter en fare som ikke eksisterer. Og kysse Sally hvis hun er i humør til det.

Men en følelse av uro fikk hårene til å reise seg på armene hans. Som om et usynlig sverd svevde truende over hodet hans.

*

Alexander ledet hesten inn i en lett galopp langs klippetoppen. Hun kunne være utilregnelig, som alle kvinner etter Alexanders mening, men hun var stø på foten, så han kunne granske omgivelsene foran seg. Ingen befant seg på stien langs klippene. Ingen tollfunksjonærer i sikte. Han, hesten og måkene syntes å være de eneste levende skapningene.

Han satte hesten i trav. Bess fulgte i hælene på ham. Han var snart ved utkanten av landsbyen og saktnet farten da han kom inn mellom husene. Stille her også. Noen få barn lekte, han hørte rop og latter. George Gadies ferme kone tok vasketøy ned fra en klessnor. George og sønnen Gabriel var sannsynligvis ute med en av fiskebåtene. Han hilste på mrs Gadie idet han red forbi henne. Ved The Fishing Boat steg han av hesten og kikket inn i vertshuset. Stille som i graven. Ingen som smakte på de utmerkete smuglervarene. Ingen kaptein Rodmell som snuste seg frem til bevis på lovbrudd. Ikke engang Sam Babbercombe, den tvers igjennom slu og hensynsløse vertshusinnehaveren som aldri lot en sjanse gå fra seg til å skaffe seg penger, var å se noen steder. Mest sannsynlig sov han ut rusen etter det siste glasset med konjakk før han dukket opp for å betjene kundene sine.

Da han kom ut igjen, steg Alexander til hest igjen og rynket pannen ubesluttsomt. Det var ikke noe å uroe seg for her. Så hvorfor kjente han dette grepet rundt hjerteroten? Hvorfor var magen hans i opprør og halsen tørr? Klar himmel, et rolig hav. Båtene i havnen tilhørte innbyggerne i Wincomlee. Ingen grunn til uro. Ingen trussel, ikke noen fare.

Nede i bukten var den lille havnen. Der lå Venmore’s Prize for anker i bukten med seilene omhyggelig pakket sammen. Kusinen Harriettes fartøy, ikke så mye brukt nå som det en gang hadde vært. Synd. En fin kutter, om ikke så fin som den beryktede Lydyard’s Ghost, som hadde fått en bredside av tollfunksjonærene som en hevn for et vellykket smuglertokt de ikke hadde greid å avverge. Det var fem år siden nå, en kveld han helst ikke ville minnes.

Alexander lot blikket gli videre. Ved siden av The Prize lå hans egen kutter. Alexander ble et øyeblikk stående og beundre de vakre linjene. The Black Spectre. Ikke det mest lystige navnet, tenkte han, men det hadde passet til sinnsstemningen hans på den tiden. Det var et fabelaktig fartøy som skar lett gjennom bølgene, like raskt og usynlig som gjenferdet det var oppkalt etter. Her var det ikke spart på penger, en rask kutter som kunne seile fra tollfunksjonærene kunne være et spørsmål om liv og død.

Han lot blikket gli over stredet og bukten. Vannet steg høyt i kveld, det flommet allerede inn som det pleide gjennom de dype kanalene som var gravd ut gjennom årene mellom de rullesteinene. Ikke som en tilforlatelig scene som det kunne virke for en uforstående som ikke visste at de kunne bli stengt ute og omringet i løpet av minutter. Han kikket mot odden i det fjerne, hvor de første bølgene snart skulle vise seg.

Det var da han så det.

Hjertet dunket hardt i brystet. Pusten stanset opp, og han måtte tvinge seg til å trekke inn ny luft.

En kvinne. Det var opplagt at hun var i fare. Hun kjempet seg fram i vannet mens hun forsøkte å holde skjørtene sammen for at de ikke skulle bli trukket med av det stadig striere tidevannet. Hun var allerede avskåret fra tørt land. Snart ville hun befinne seg på dypt vann og miste fotfestet på grunn av understrømmene. Hva i all verden tenkte hun på? Han bannet innett. Dette var ikke bare tåpelig. Det var selvmord!

Alexander nølte ikke. –Bli! beordret han hunden, som straks la seg ned med hodet på potene. Og Alexander nødet hesten ut i bølgene, ledet henne gjennom grunnene og ut på steinene som var ved å forsvinne fullstendig. Snart strømmet vannet rundt dem i knehøyde. Hoppen strittet imot, men Alexander beroliget den med stemmen og hendene mens han hele tiden holdt øye med skikkelsen som presset seg besluttsomt forover. Hun var ennå ikke i noen egentlig fare, vurderte han, men hadde stadig større problemer med å holde seg på beina. Om noen minutter ville situasjonen være en helt annen.

Ikke en kvinne, besluttet han, samtidig som han studerte den spinkle skikkelsen som prøvde å beskytte seg mot de største bølgene. Bare en jentunge, og attpå til en vettløs en! Visste hun ikke bedre? Uberegnelig tidevann var noe man kunne regne med på denne tiden av året; vannet gravde dype groper og kanaler i havbunnen og skapte øyer av rullestein. Den eneste muligheten til å slippe unna når de ble oversvømt av vann, var å legge på svøm. Han veddet på at jenta, en eller annen tåpelig jente fra byen i sin moteriktige kjole og hatt, og til og med en pokkers parasoll stukket innunder armen, ikke kunne svømme.

Alexander presset hoppen fremover. Ikke den beste hesten til oppgaven, han ville ha foretrukket en av de små, kraftige hestene sine, men den ville greie det godt nok hvis bare jenta beholdt fatningen. Angsten begynte å slippe taket.

Han visste nøyaktig når hun fikk øye på ham. Skrekken kom tilbake i samme øyeblikk som hun prøvde å kave seg mot ham.

–Bli der du er! ropte han. –Ikke rør deg! Det er en bred kanal foran deg. Bare sørg for å holde deg oppreist. Jeg skal komme og hente deg.

Hun stivnet.

I det minste hadde hun vett nok til å adlyde ham, tenkte han.

Alexander styrte hesten forsiktig rundt de farlige stedene, hele tiden bevisst vannet som steg stadig høyere opp over knærne hennes. Han så at hun hadde store problemer med å holde balansen, og at hun på et tidspunkt måtte slippe taket i parasollen, som straks ble sugd ned i en våt grav. Sekundene sneglet seg av sted og føltes som endeløse øyeblikk mens hoppen strevde seg fremover i vannmassene. Men så var han ved hennes side, og ikke et sekund for tidlig.

–Ta hånden min. Han bøyde seg frem og strakte ut hånden.

Han fikk et kort glimt av blå øyne, mørke og vidåpne av frykt idet hun festet blikket i hans, leppene hvite og sammenknepne idet de gispet etter luft. Ansiktshuden strammet seg over kinnbeina. Likevel adlød jenta raskt nok.

–Sett foten oppå min, så skal jeg løfte deg opp.

–Jeg kan ikke… Et hint av panikk.

–Du har ikke noe valg. Jeg kan ikke løfte deg uten noen hjelp fra deg. Ikke i dette tidevannet. En diger bølge, høyere enn de andre, klasket mot henne og drev henne mot skulderen på hesten. Han kjente at neglene hennes grov inn i hånden hans.

Alexander strammet grepet rundt håndleddet til jenta, bøyde seg frem for å få øyenkontakt med henne, som om han ville få henne til å adlyde ham bare ved hjelp av ren viljestyrke. –Løft foten opp på min i stigbøylen, beordret han bestemt. –Du har valget mellom det og døden. Ikke noe rom for ungdommelig beskjedenhet her. Løft opp foten, jente!

En passelig dose sunn fornuft var det eneste som trengtes.

Det gjorde utslaget. Jenta grep tak i skjørtene med den ene hånden og plasserte den ene foten på støvelen hans. –Spenn fra samtidig som jeg drar. Og han løftet henne og tok henne i armene sine og snudde henne slik at hun ble sittende foran ham. Han la armen rundt livet hennes og snudde hoppen tilbake til stranden.

Piken satt stille og stiv i armene hans. Aftenbrisen fikk henne til å skjelve og hendene knyttet seg mens fingrene grov seg inn i underarmene hans. Vannet dryppet fra skjørtene hennes og gjorde buksene og støvlene hans gjennomvåte. Hun stivnet til da hesten vaklet et øyeblikk, og han hørte at hun hev etter pusten.

–Slapp av. Du er trygg nå, sa han. –Du kommer ikke til å drukne, og jeg biter ikke.

Han merket at hun snudde seg og løftet hodet for å se opp på ham. Svaret hennes var uventet skarpt og ikke det han hadde ventet.

–Det har jeg heller aldri trodd! Bare få meg opp på tørt land.

*

Hvor skulle han ta henne med? Alexander vurderte alternativene. Egentlig ikke så mange. Han skar en grimase. Bortsett fra hans egen begrensede husholdning, var det ikke noe annet valg enn The Silver Boat.

Hesten pløyde seg frem gjennom bølgene og rullesteinene. Tidevannet virket ikke lenger så sterkt, og det varte ikke lenge før de nådde tørt land. Cocker spanielen hilste begeistret på dem og bjeffet voldsomt. Alexander kunne omsider puste langsomt ut. For første gang etter at det hadde slått ham som en knyttneve i magen da han var ved å heve glasset med konjakk for å skåle for hans profesjonelle samarbeid med kaptein Acre av The Fly-By-Nights, ventet han på at den sterke frykten skulle forsvinne.

Det irriterte ham at den ikke gjorde det, han ble tvert imot mer på vakt enn før.

Mens han førte hesten i retning av vertshuset, lurte han på om det var det som var grunnen til den plutselige forutanelsen om at noe var galt, som hadde fått ham til å handle umiddelbart? En ukjent kvinne som hadde kommet i ulykke i det innkommende tidevannet? Hvis det var tilfelle, fjernet det ikke uroen han følte selv om problemet var løst. Faren var over, men hjertet hans banket vilt i brystet hans som om han hadde løftet et dusin tønner fra The Black Spectre i urolig sjø. Hun var reddet, og han skulle sørge for at hun ble brakt trygt i sikkerhet til stedet hun bodde på, og så ferdig med det. Men han var bevisst hver millimeter av henne, det harde grepet rundt underarmene hans, det faktum at hun ikke hadde slappet av et øyeblikk, men satt rett opp og ned som om hun satt på en spisebordstol. Håret hennes hadde krøllet seg og strøk mot kinnet hans. Et kortvarig sanseinntrykk. Men hver millimeter av huden hans føltes levende, bevisst hennes nærvær.

Alexander rynket brynene og kikket ned på formen på kinnet hennes og de lange øyevippene. Hun betydde ingenting for ham. Bare en tåpelig jentunge på besøk i området, som hadde kommet i vanskeligheter fordi hun ikke hadde brukt sin sunne fornuft.

–Du kan slippe tak i armene mine nå, bemerket han bryskt.

Piken grøsset, men var like anspent som før.

For andre gang i løpet av den siste timen steg Alexander av hesten på gårdsplassen foran The Silver Boat. Han så opp og løftet armene opp mot henne.

–Bare gli ned, du kommer ikke til å falle.

Han tok imot henne da hun adlød og løftet henne opp i armene sine.

–Jeg kan gå. Jeg er i full stand til å… Hun trakk pusten skjelvende, fremdeles veldig anspent.

–Det er jeg sikker på at du kan, men la meg få lov likevel.

Hun var lett nok. Alexander vandret inn i vertshuset og skjøv døren opp med skuldrene. Skjenkestuen var tom. Kald og trøstesløs, men tom. Han gikk ut fra at hun ikke ønsket seg tilskuere etter å ha kommet tilbake fra ekspedisjonen deres. Han slapp henne forsiktig ned på gulvet straks de var innenfor døren og snudde seg og ropte bortover gangen.

–Sal… Kom med noen rene håndklær, er du snill. Og en flaske konjakk. Ta også med…

–Jeg ville foretrekke en kopp te, avbrøt stemmen bak ham. Pen, tydelig, med en svak aksent.

–Det er ikke noe de serverer på The Silver Boat, svarte han mens han lukket døren. –Her er det ikke blitt brygget noe te det siste tiåret, så vidt meg bekjent, selv om en god del er blitt lagret mellom bjelkene opp gjennom årene. Han så at det gikk en skjelving gjennom henne igjen. –Sett deg før du faller sammen.

–Jeg har mistet parasollen min, bemerket hun og betraktet de tomme hendene sine.

–Det er ikke så farlig. Jeg skal kjøpe en ny til deg. Sett deg, gjentok han.

Da hun sank ned i en av de to stolene i rommet, gikk Alexander bort og knelte foran henne.

–Hva…? Hun rygget ikke direkte fra ham, men det var ikke langt unna.

Han svarte ikke, men løftet bare opp fallen på det ødelagte skjørtet. Da han grep rundt ankelen hennes og fjernet først den ene, og deretter den andre støvelen, stivnet hun til, men han brydde seg ikke om det. –Sånn, du trenger å tørke føttene dine når håndklærne kommer. Da han så det forskrekkete uttrykket i ansiktet hennes, la han til: –Ikke vær redd. Jeg har ingen planer om å forføre deg.

–Å…

Den nysgjerrige cocker spanielen trengte seg frem for å snuse og slikke på foten til jenta. Da hun rygget tilbake, ble Bess lokket bort av Alexander.

–Beklager. Hun vil ikke gjøre deg noe. Hun er bare nysgjerrig.

For første gang så han et lite smil i munnviken hennes. –Jeg har ikke noe imot hunder. Det er bare at…

Døren ble åpnet og en nysgjerrig Sal kom inn med konjakk og håndklær. Alexander kastet et blikk på jenta han akkurat hadde reddet. Hun satt med hendene sammenklemt i fanget, helt hvite av kulde. Han tok en beslutning.

–Kan du lage en kanne med te til oss, Sal?

–Jeg skal prøve, mr Ellerdine, sir.

–Og sett disse til tørk foran peisen, er du snill. Han rakte henne støvlene til jenta.

Han smilte oppmuntrende til Sal før han lukket både henne og hunden ut av rommet. Han vurderte om han skulle ta sjansen på å tørke føttene til jenta, men ombestemte seg etter å ha kastet et kort blikk på henne. Så rakte han henne det grå og litt flekkete håndkleet.

–Her, tørk deg på føttene.

Hun gjorde som han sa. –Jeg er lei for det. Jeg er vanligvis ikke så hjelpeløs…

–Det skyldes sjokket. Ikke rør deg, jeg har tenkt å ta av deg strømpene. Han fortsatte å snakke om alt og ingenting mens han utførte den intime oppgaven med upersonlige fingre. –Det er viktig at du tørker føttene dine, Madame Havfrue. Min mor sverget på at fuktige føtter kunne fremkalle koldfeber. Jeg vet ikke om hun noen gang fikk bevis for det, men jeg akter ikke å ta sjansen. Løft opp foten igjen…

Han tvilte på om moren noensinne hadde kommet med et slikt praktisk råd, men det spilte ingen rolle. Han merket at musklene i føttene hennes strammet seg igjen, men han løsnet strømpebåndene og rullet strømpene forsiktig ned til anklene hennes, trakk dem av føttene og la de våte plaggene pent ved siden av henne. Han merket seg at huden hennes kjentes glatt og myk ut under hans egne hender, og at føttene var smale og med høy vrist. Anklene var også smale, tenkte han anerkjennende. Han lot være å bry seg om at pulsen økte betraktelig da hun beveget foten sin mens han holdt rundt den. I stedet konsentrerte han seg om å massere føttene hennes tørre og ga seg ikke før den naturlige fargen kom tilbake.

–Sånn. Nå er det gjort.

Han løftet blikket og så at hun fulgte ham med øynene. Frykten syntes å ha forlatt henne, og øynene var klare og blå som havet en sommerdag. Utrolig. Det slo ham at det var øyne han når som helst kunne drukne i.

Han hadde ikke noe ønske om noe slikt.

–Takk, sa hun. –Du er snill…

–Jeg trenger ingen takk.

Kortere enn han hadde tenkt, noe som skyldtes hans reaksjon på henne. Alexander reiste seg opp og grep tak i den tunge muggen for å skjenke konjakk i det flekkete glasset. –Her. Drikk dette.

–Jeg liker ikke konjakk.

–Jeg bryr meg ikke om du liker det eller ikke. Det vil roe nervene dine.

Piken sukket, tok imot glasset og drakk et par små slurker før hun satte fra seg glasset på bordet ved siden av seg samtidig som hun løsnet satengbåndene i hatten sin. Alexander helte i seg et glass konjakk før han snudde seg mot piken –ladyen –etter klærne og oppførselen hennes å dømme, var det ingen tvil om at hun var av god familie. Han ble overrasket over sinnet som med ett vellet opp i ham. Et raseri over at hun skulle ha satt sitt liv så unødig i fare. At hun kunne ha dødd før han hadde rukket å bli kjent med henne. Av en eller annen grunn virket tanken uutholdelig.

–Hva gikk det av deg, madam, hvordan kunne du la deg overraske av tidevannet på den måten? Du kunne blitt dratt til havs hvis du hadde falt ned i en av kanalene. Understrømmene til tidevannet er sterke nok til å trekke deg under. Det har skjedd før med en uoppmerksom besøkende. Så du ikke hva som skjedde?

Uttrykket i øynene hennes ble skarpere, og det samme gjaldt stemmen. –Nei, jeg så det ikke. Ellers ville jeg ikke blitt fanget mellom vannmassene, ville jeg vel?

–Hvis jeg ikke tilfeldigvis hadde ridd ned til landsbyen, ville George Gadie fisket opp den døde kroppen din i bukten for å avlevere den til din sørgende familie. Han ble rystet over hvor opprørt han hørtes ut. Hvordan kunne han tørke føttene hennes det ene øyeblikket, for så å gå løs på henne med urimelig styrke det neste? Hun fortjente det ikke.

–Men takket være deg er jeg ikke død, svarte hun i samme opphetete tonefall som hans. –Takk for hjelpen. Jeg beklager at jeg skapte ekstra bryderi for deg. Jeg skal sørge for at det ikke skjer igjen.

–Da har du lært en nyttig lekse hvis du akter å oppholde deg på disse kanter en stund!

–Jeg skal ta hensyn til rådene dine, sir.

Hun var ikke skvetten, det skulle hun ha. Imponert over motet hennes og den markerte aksenten, hevet Alexander brynene idet irritasjonen forsvant. Ladyen virket ikke takknemlig i det hele tatt. Han måtte tvinge tilbake et smil da han innså hvordan skrekken var blitt erstattet av sinne.

–Da ser det ut til at vi er enige. Hva skal jeg nå gjøre med deg?

–Du gjør ikke noe som helst med meg. Det lynte bokstavelig talt av blikket hennes i det dunkle rommet. –Jeg er selvfølgelig veldig takknemlig for at du reddet meg, men jeg er fullt i stand til å gå hjem alene. Du kan ri videre og gjøre det du var på vei for å gjøre. Hvis du bare kunne gi meg skoene mine, som synes å ha forsvunnet i retning av kjøkkenet…

Alexander sto bare og så på henne og visste ikke helt hvordan han skulle reagere.

Hun satt og så på ham, hun også, men uten å fortrekke en mine.

Og der skjedde det. Damokles sverd falt.

